**QUI SOM**

La Diputació de Barcelona és una institució de **govern local** que impulsa el progrés i el benestar dels ciutadans i ciutadanes del seu àmbit territorial: actualment, la província de Barcelona, **311 municipis en xarxa**. Actua directament prestant serveis i, sobretot, **en cooperació amb els ajuntaments**.

Forma part de l'àmbit de l'Administració local, la més propera a la ciutadania.

**MISSIÓ: SERVEIS LOCALS DE QUALITAT**

La Diputació de Barcelona fonamentalment dóna suport tècnic, econòmic i tecnològic als ajuntaments perquè puguin prestar serveis locals de qualitat de forma més homogènia a tot el territori. Coordina serveis municipals i organitza serveis públics de caràcter supramunicipal.

**MODEL DE TREBALL: "XARXA DE MUNICIPIS"**

La Diputació de Barcelona desenvolupa el treball en xarxa amb els ajuntaments. Això suposa treballar junts per compartir objectius i crear més benestar que arribi a tot el territori i per millorar la qualitat dels serveis, el saber fer dels professionals i difondre les bones pràctiques.

També significa sumar esforços, informació i recursos per augmentar el seu rendiment: més i millors serveis amb els recursos existents. I optimitzar els recursos humans, tècnics i materials, aplicant economies d'escala compartint coneixements i evitant duplicitats d'estructures.

La "Xarxa de Municipis" de la Diputació de Barcelona es basa en l'administració digital tot potenciant la utilització de les noves tecnologies a l'àmbit local.

**MÉS A PROP I MÉS BENESTAR PER A LES PERSONES: ELS VALORS INSTITUCIONALS**

Les diputacions, com a òrgans de l'administració local juntament amb els ajuntaments, són les administracions més properes i més coneixedores de les realitats territorials i de les necessitats de la gent. El disseny dels serveis des de la proximitat pot ser més adequat i eficient per fer arribar més benestar a totes les persones.

**POBLACIÓ I TERRITORI**

El nostre àmbit territorial representa el 24% del total de la superfície de Catalunya i el 74,4% del total de la població catalana.

|  |  |  |  |
| --- | --- | --- | --- |
| Territori | Superfície(km2) | Població(hab.) | Densitat(hab./km2) |
| Barcelona  | 7.719  | 5.416.447 | 701,7 |
| Catalunya  | 32.113  | 7.346.078 | 228,7 |
| Espanya  | 505.992  | 46.157.822 | 91,2 |

Font: INE, dades de gener de 2008.

**D'ON VENIM**

La Diputació de Barcelona és hereva de la que es va constituir l'any 1836, com a resultat de la divisió d'Espanya en províncies prevista a la Constitució de Cadis de 1812. lnicialment va exercir competències en matèria d'obres públiques, ensenyament secundari, beneficència i funcions intermèdies entre els municipis i l'Estat.

La presidència d'Enric Prat de la Riba (1907-1914) va fer ressorgir la Diputació amb un ambiciós projecte de creació d'infraestructures bàsiques que desembocà  en la creació de la Mancomunitat de Catalunya. Aquesta institució, suprimida per la dictadura de Primo de Rivera el 1924, va dur a terme en deu anys una tasca de modernització del país.

La Constitució de 1978 reconeix l'autonomia de l'Administració local (els ajuntaments i les diputacions) i és en aquest context que la Diputació de Barcelona exerceix la seva missió mitjançant la cooperació amb els municipis.